C 25/39

Αναίρεση που άσκησαν στις 23 Νοεμβρίου 2011 οι Dow AgroSciences Ltd, Dow AgroSciences LLC, Dow AgroSciences, Dow AgroSciences Export, Dow Agrosciences BV, Dow AgroSciences Hungary kft, Dow AgroSciences Italia Srl, Dow AgroSciences Polska sp. z o.o., Dow AgroSciences Iberica, SA, Dow AgroSciences s.r.o., Dow AgroSciences Danmark A/S, Dow AgroSciences GmbH κατά της αποφάσεως που εξέδωσε το Γενικό Δικαστήριο (τρίτο τμήμα) στις 9 Σεπτεμβρίου 2011 στην υπόθεση T-475/07, Dow AgroSciences Ltd κ.λπ. κατά Επιτροπής

(Υπόθεση C-584/11 P)

(2012/C 25/74)

Γλώσσα διαδικασίας: η αγγλική

Διάδικοι

Αναιρεσείουσες: Dow AgroSciences Ltd, Dow AgroSciences LLC, Dow AgroSciences, Dow AgroSciences Export, Dow Agrosciences BV, Dow AgroSciences Hungary kft, Dow AgroSciences Italia Srl, Dow AgroSciences Polska sp. z o.o., Dow AgroSciences Iberica, SA, Dow AgroSciences s.r.o., Dow AgroSciences Danmark A/S, Dow AgroSciences GmbH (εκπρόσωποι: C. Mereu, avocat, K. Van Maldegem, avocat)

Αντίδικος κατ’ αναίρεση: Ευρωπαϊκή Επιτροπή

Αιτήματα των αναιρεσειουσών

Οι αναιρεσεσίουσες ζητούν από το Δικαστήριο:

— να αναιρέσει την απόφαση T-475/07 του Γενικού Δικαστηρίου, και

— να ακυρώσει την απόφαση 2007/629/ΕΚ της Επιτροπής, της 20ής Σεπτεμβρίου 2007 (1), σχετικά με τη μη καταχώριση της ουσίας trifluralin στο παράρτημα I της οδηγίας 91/414 (2) και με την απόσυρση των εγκρίσεων για τα φυτοπροστατευτικά προϊόντα που περιέχουν την εν λόγω ουσία, ή,

— επικουρικώς, να αναπέμψει την υπόθεση στο Γενικό Δικαστήριο και

— να υποχρεώσει την καθής να καταβάλει όλα τα έξοδα της παρούσας δίκης (περιλαμβανομένων των εξόδων της δίκης ενώπιον του Γενικού Δικαστηρίου).

Λόγοι αναιρέσεως και κύρια επιχειρήματα

Οι αναιρεσείουσες υποστηρίζουν ότι, απορρίπτοντας την προσφυγή τους περί ακυρώσεως της αποφάσεως 2007/629/ΕΚ της Επιτροπής, της 20ής Σεπτεμβρίου 2007, σχετικά με τη μη καταχώριση της ουσίας trifluralin στο παράρτημα I της οδηγίας 91/414/ΕΟΚ του Συμβουλίου και με την απόσυρση των εγκρίσεων για τα φυτοπροστατευτικά προϊόντα που περιέχουν την εν λόγω ουσία, το Γενικό Δικαστήριο παραβίασε το κοινοτικό δίκαιο. Ειδικότερα, οι αναιρεσείουσες υποστηρίζουν ότι το Γενικό Δικαστήριο υπέπεσε σε ορισμένα σφάλματα κατά την εκ μέρους του ερμηνεία των πραγματικών περιστατικών και του νομικού πλαισίου, όπως αυτό έχει εφαρμογή στην περίπτωση των αναιρεσειουσών. Τούτο είχε ως συνέπεια ότι το Γενικό Δικαστήριο υπέπεσε σε πλάνη περί το δίκαιο, καθόσον συγκεκριμένα:

— παρέλειψε να διαπιστώσει ότι το κράτος μέλος εισηγητής και η Ευρωπαϊκή Αρχή για την Ασφάλεια των Τροφίμων (ΕΑΑΤ) ζήτησαν από τις αναιρεσείουσες να υποβάλουν περαιτέρω στοιχεία προς διευκρίνιση του φακέλου, σύμφωνα με το άρθρο 8, παράγραφος 5, του κανονισμού 451/2000 (3),

— παρέλειψε να διαπιστώσει ότι η Επιτροπή δεν ακολούθησε ορθώς τη διαδικασία της κανονιστικής επιτροπής, όπως περιγράφεται στην απόφαση 1999/468 του Συμβουλίου, και δέχθηκε ότι η Επιτροπή δεν παρέβη το άρθρο 5 της αποφάσεως 1999/468 του Συμβουλίου (4) και

— παρέλειψε να διαπιστώσει ότι η Επιτροπή αξιολόγησε το trifluralin με βάση κριτήρια εκτός του πεδίου εφαρμογής της οδηγίας 91/414, για τα οποία δεν υπάρχει βάση στο σχετικό νομικό πλαίσιο και, συνεπώς, ενήργησε ultra vires.

Για τους λόγους αυτούς, οι αναιρεσείουσες υποστηρίζουν ότι η απόφαση του Γενικού Δικαστηρίου στην υπόθεση T-475/07 πρέπει να αναιρεθεί και ότι η απόφαση 2007/629/ΕΚ της Επιτροπής πρέπει να ακυρωθεί.

(1) ΕΕ L 255, σ. 142

(2) ΕΕ L 230, σ. 1

(3) ΕΕ L 55, σ. 25

(4) ΕΕ L 184, σ. 23